Sluier gelig oor pad vorentoe vir grondonteieningFoto: Carlo Verso/Unsplash.com Die parlementêre ad hoc-komitee oor die verandering van die Grondwet om onteiening sonder vergoeding moontlik te maak, het die sluier gelig oor hoe hulle hul taak vorentoe sien. Die voorsitter van die komitee, oudminister en nou senior ANC-LP, Thoko Didiza, het die media toegespreek oor die pad vorentoe, en dit is duidelik dat die komitee hom langsaam gaan haas, en nie maklik sy spertyd van einde Maart vir die formulering van ’n voorgestelde verandering in die Grondwet gaan haal nie. Didiza het aangedui dat die ad hoc-komitee eers regsekerheid wil kry oor sekere aspekte, en dan kennersmenings wil inwin voordat hulle die kern van die proses takel. Dit gaan in die praktyk beteken dat die werk oor ’n wysiging in die Grondwet eers ná die verkiesing voltooi sal wees, wat beteken die nuwe magsbalans ná die verkiesing sal vir die lot daarvan bepalend wees. Die huidige samestelling van die parlement maak dit wiskundig onmoontlik vir ŉ grondwetwysiging om te slaag as die groepering wat teen die wysiging gekant is (die DA, IVP, VF Plus, Cope en ACDP) bly saamstaan, en tensy die ANC en die EFF dieselfde grondwetwysiging ondersteun. Tans ondersteun die ANC en die EFF mekaar nie in daardie verband nie. Ná die verkiesing kom ’n nuut saamgestelde parlement egter byeen. Didiza het aangedui dat haar komitee se werk gaan begin met regsadvies deur die parlementêre regsadviseurs, veral oor die impak van die hofsaak tussen AfriForum en die parlement – wat verlede jaar baie goed vir AfriForum afgeloop het in die Kaapse hooggeregshof – op die proses. Daarna sal die menings van bekendes soos advv. Temebeka Ngcukaitobi en Wim Trengove ingeroep word, asook die voormalige regter van die konstitusionele hof, regter Albie Sachs, die voormalige adjunk-hoofregter Dikgang Moseneke, die adjunk‑regterpresident van KwaZulu-Natal regter Isaac Madondo, en die grondsakekenner prof. Ruth Hall van die Universiteit van Wes-Kaapland.